Eesti järgmiseks presidendiks valitud Alar Karist toetab 68 protsenti Eesti elanikest, selgus värskest Kantar Emori veebiküsitlusest. Alar Karise toetus rahva hulgas on lähedane Kersti Kaljulaidile presidendiks valimise järel viis aastat tagasi.
Eesti inimeste suhtumist värskesse presidenti on Kantar Emor uurinud varasemalt nii Kersti Kaljulaidi, Toomas-Hendrik Ilvese kui ka Arnold Rüütli kohta vahetult nende valituks osutumise järel.
21 protsenti Eesti elanikest ei osanud öelda, kas toetavad valitud presidenti või mitte. Kaljulaidi ja Ilvese puhul oli see 11 ning Rüütli puhul 8 protsendipunkti.
Sellegipoolest on Karise toetus suur – 23 protsenti Eesti elanikest toetab tema presidendiks saamist täielikult ning 45 pigem toetab seda. Negatiivsemalt meelestatuid on vaid 11 protsenti. See sarnaneb Kersti Kaljulaidi tulemustele aastal 2016.
Karise toetus on eristuvalt kõrgem Eesti elanike hulgas, kes toetavad kas Reformierakonda, Isamaad või Sotsiaaldemokraatlikku erakonda. Inimesed, kes on Karise suhtes teistest oluliselt negatiivsemalt meelestatud, kuuluvad Eesti Konservatiivse Erakonna toetajate hulka.
Allikas. Err.ee